KOMMISSIONENS FORORDNING (EF) Nr. 1733/95 af 14. juli 1995 om fritagelse fra mindstelageret i sukkersektoren

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1785/81 af 30. juni 1981 om den fælles markedsordning for sukker (1), senest ændret ved forordning (EF) nr. 1101/95 (2), særlig artikel 12, stk. 3, og

ud fra følgende betragtninger:

For at sikre en normal forsyning af Fællesskabets samlede områder eller en enkelt af disse er hver sukkervirksomhed eller hvert sukkerraffinaderi på Fællesskabets europæiske område vedvarende forpligtet til at have et mindstelager;

mindstelageret er fastsat til 5 % af produktionen i forbindelse med A-kvoten henholdsvis 5 % af den sukkermængde, der er raffineret i løbet af de tolv måneder, der går forud for den igangværende måned, i artikel 1 i Rådets forordning (EØF) nr. 1789/81 af 30. juni 1981 om indførelse af almindelige regler for ordningen med mindstelagre i sukkersektoren (3), ændret ved Kommissionens forordning (EF) nr. 2304/94 (4);

i henhold til artikel 12, stk. 1, i forordning (EØF) nr. 1785/81 kan procentdelen reduceres; i artikel 4 i forordning (EØF) nr. 1789/81 er det fastsat, at når Fællesskabets forsyning ikke længere er sikret på normale betingelser, kan det bestemmes, at den pågældende helt eller delvis fritages for forpligtelsen til at oplagre det pågældende sukker; ved forordning (EF) nr. 2304/94 blev denne procentdel allerede nedsat til 3 % for produktionsåret 1994/95;

en ny gennemgang af Fællesskabets nuværende forsyningssituation har for produktionsåret 1994/95 afsløret forbrugsbehov i visse regioner, der ikke kan imødekommes på grund af sukkermangel som følge af en alvorlig tørke; desuden er priserne blevet presset op i flere af Fællesskabets områder på grund af den kraftige efterspørgsel og det formindskede udbud; det viser sig således, at Fællesskabets forsyning ikke længere er sikret på normale betingelser, og at det er ønskeligt at frigøre den del af mindstelageret, der er nødvendig i denne forbindelse, og således reducere mindstelageret til 0 i en periode, der gør det muligt at afvente den nye produktion 1995/96 fra de fleste sukkervirksomheder med henblik på at genopbygge mindstelagrene til den procentsats, der er fastsat i forordning (EØF) nr. 1789/81;

da iværksættelsen af foranstaltningen og mekanismerne for udligningsordningen for lageromkostningerne i sukkersektoren presser sig på, bør nærværende forordning anvendes fra den 1. juli 1995;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Sukker -

UDSTEDT FØLGENDE FORORDNING:

Artikel 1

For perioden fra 1. juli til 30. november 1995 reduceres de i artikel 1, litra a) og b), i forordning (EØF) nr. 1789/81 omhandlede procentdele til 0 %.

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes fra den 1. juli 1995.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 14. juli 1995.

På Kommissionens vegne

Franz FISCHLER

Medlem af Kommissionen

(1) EFT nr. L 177 af 1. 7. 1981, s. 4.

(2) EFT nr. L 110 af 17. 5. 1995, s. 1.

(3) EFT nr. L 177 af 1. 7. 1981, s. 39.

(4) EFT nr. L 251 af 27. 9. 1994, s. 6.